Rod maq liq
Awg meh he lehq phehq peg che awg lawn
Liq che te koz haq buhq thad huh, Pawd loq awr lehr, sehr pawz te pawz ha lehg che bon khuhd tuhz maer che awg yand khuhn, Kawd ren thuq med khuhn chehd che gha hawg. Awg yand u ve awg khuhn, Me diq te re nia lad chuhd ghig muhd ni tuhz phawd awr huh yawd kanx saw teg peg vehr tez lehq Rod maq med khuhn chehd che Khreq yad awg mor geh yawd ca gid-eg gad jad che yaog. Kheh maq khuhd, yawd Rod maq med lo kae mad gag che haq te lehq Liq che te koz haq buhq lehq u huh fe che yaog. Yawd ved ni ma khuhn duhd law lar che vawr, Sar pen muhd mig huh ha lehg che bon khuhd ca maer thad ver, yaq kaw kar huh Rod maq med lo liz ca gid-eg gad che yaog. Liq che te koz awr lehr, Pawd loq yawd cud cad lehq Ghig sa awg pun te chehd che kanx kha peg haq caz daq che cuhx kig nax jad che Ghig lawn sa lawn khuhn duhd law kig haq koz buhq lar che yaog.
Buhq var he lehq buhq che awg yand
Liq che te koz buhq var awr lehr, cuh yad ir Pawd loq yaog. A.D. 57 khuhq kheh thad, suhz car car che awg yand khuhn buhq lar che yaog.
A yed ir che awg lawn he lehq awg lawn kha peg
Rod maq liq awg khuhn Pawd loq awg lawn nux teh lar che awr lehr, ha lehg che bon khuhd awg cuhz penr ve awg lawn teq pa haq buhq lar che yaog. U ve awr lehr, Yud daq chaw awg pun lehd ma koz, Bid saz a naz chaw awg pun lehd ma koz, mig gig chaw yad awg gha lia awg pun Ghig sa yawd ved thed che cawd che he lehq thaer khuhq che kanx khad haq ghu lar che awg lawn haq koz gad che yaog. Ghig sa ve ha lehg che bon khuhd awr lehr, (1:1) Yonr che haq te lehq thed che cawd che chaw phehaq che haq koz che yaog. Lex lehq, che ve haq caz daq che awg kag awg nuz awr ve duhd khad teq pa awr lehr, a sug yawd yaq kig haq juhg-ag che, vend bax khuhn pong tug chuhd kha ax che he lehq ni ma khuhn yeg ghad cawg che, che teq pa liz yaog. Rod maq liq che awr lehr, Khreq yad teq pa ve yonr khad kha peg haq, daq jad che awg khad yehd lehq sir yuhd gha vid tug, mar ax lar che liq phu ted mag phehq che yaog.
Awg lawn nux
1. Awg kawd ve tawd (1:1-15)
2. Awg lawn nux: Ghig sa lo lag che thed che cawd che ted ceng (1:16-17)
3. Mig gig chaw yad awg gha lia ve ma thed ma cawd che te ceng (1:18-3:20)
4. Ghig sa ve thed che cawd che: Thed che cawd che chaw sawnr ax che (3:21-5:21)
5. Ghig sa pehar che thed che cawd che: Chuhd phu chuhd kehg ax che (6:1-8:39)
6. Ghig sa ve thed che cawd che haq phehq mar ax che: Id sar rer laq chaw ceng Ghig sa haq chid bag che (9:1-11:36)
7. Thed tug cawd tug te sawnx che (12:1-15:13)
8. Yug cuq lar che tawd (15:14-33)
9. Chid muh khuhd he lehq tawd yawa che (16:1-27)
1
Awg chawd teq pa haq duhd nuhd che tawd
1 Ngag awr lehr Yer suq Khreq ve awg ceg Pawd loq* yaog. Yawd ved cuh yad te tug Ghig sa ngag haq kug yug ax vehr che yaog. Ha lehg che bon khuhd koz mar vid tug Ghig sa ngag haq fir teh lar che yaog. 2 Ha lehg che bon khuhd che awr lehr, Ghig sa pehar tug yaog lehz a mig thad loar yawd koz lar che yaog. Yawd ved cuh kar var teq pa haq cud lehq Liq phu† khuhn buhq vid lar che yaog. 3 Ha lehg che bon khuhd che ve awr lehr, yawd ved Yad phu awg lawn haq koz che yaog. Yad phu u ve awr lehr, awg suhr awg sar phawd awr ver, Dar viq ve awg ceng awg khad phehq che yaog. 4 Awg ha phu phawd awr ver, suh kig lo kawq teq tuag vid che haq te lehq yawd awr lehr ngag ved Yad phu yaog lehz, kand pax awg khuhn Ghig sa koz lar che yaog. Awg lawn ghod ver, yawd awr lehr a nig ved Jawd mawd Yer suq Khreq yaog. 5 Yawd haq te lehq, Ghig sa ve awg bon haq liz, yawd ved cuh yad te tug kanx haq liz ngag hehd gha lar peg che yaog. Ngag hehd che ve haq gha che awr lehr, yawd ved awg meh awg pun chaw ceng awg gha lia yonr lehq na yug tug, kanx te tug awg pun gha lar che yaog. 6 Nig hehd liz Yer suq Khreq kug yug lar che chaw teq pa phehq lehq, chaw ceng u ve‡ awg khuhn nig hehd gehe lar che yaog.
7 Ghig sa haq lehq yawd ved awg yad awg dug phehaq tug kug yug lar che Rod maq med khuhn chehd che nig hehd awg gha lia haq ngag liq buhq ax che yaog.
A nig ved Awr pa Ghig sa he lehq Jawd mawd Yer suq Khreq ve awg bon awg sinx he lehq duhd sa gad sa tug nig hehd geh cawg vid-oq.
Pawd loq Rod maq med lo kae gad che
8 Awg kawd maq ted ceng awr lehr, mig gig awg kag gha lia§ lo nig hehd yonr che awg lawn buhg veh che haq te lehq, nig hehd awg gha lia awg pun ngag Yer suq Khreq haq cud lehq ngag ved Ghig sa haq chid muh che yaog. 9 Nig hehd awg pun khar thad liz ngag bon lawg chehd che haq ngag ved Ghig sa sax khiz khanr gha che yaog. Yawd awg pun ngag ved ni ma awg tawg kha gag yawd ved Yad phu awg lawn ha lehg che bon khuhd mar che kanx haq ngag te che yaog. 10 Ngag bon lawg che awr lehr, Ghig sa ve a lor haq te lehq yaq kaw te caz caz tuhaz lehq nig hehd geh ngag gha lag gag tug, khar thad liz ngag lawg chehd che yaog. 11 Nig hehd haq ngag mawg gad jad che yaog. Gha mawg daq ver, nig hehd ni ma yeg vid tug, Awg ha phu ve laq sawnr ted ceng cear nig hehd haq pehg ax gad che yaog. 12 Ngag che kheh koz che awr lehr, ngag yonr che he lehq nig hehd yonr che haq te lehq, te ghad haq te ghad awg ghad pid daq tug haq koz gad che yaog.
13 A vix a nax teq paog, awg kag awr ve Yud daq chaw ma hez che chaw teq pa geh ngag awg sir gha lar che* heh, nig hehd geh liz ngag awg sir haq gha tug, nig hehd geh lag tug ngag laex pawz duhd chez lar che awg lawn nig hehd haq sir vid gad che yaog. Kheh ma khuhd, a meha kha gag ngag haq tawr lar che awg ceng cawg che yaog. 14 Her lar saq chaw lehd ma koz, chaw thenr lehd ma koz, liq hend che chaw lehd ma koz, liq ma hend che chaw lehd ma koz, chaw ceng kheh ma ve haq ngag sehr vid tug jeg cawg chehd che† yaog. 15 Kheh te cheaq te lehq, nig hehd Rod maq med yad teq pa haq liz ngag ha lehg che bon khuhd mar vid gad jad che yaog.
Ha lehg che bon khuhd kand pax cawg che
16 Ha lehg che bon khuhd mar tug ngag mad yaq taw. Awg lawn ghod ver, kha yonr che chaw awg gha lia haq thaer khuhq vid tug ha lehg che bon khuhd che ve Ghig sa ve kand pax phehq che yaog. Awg kawd maq Yud daq chaw teq pa,‡ awg khaz nuhr Bid saz a naz chaw teq pa haq thaer khuhq vid che yaog. 17 Ha lehg che bon khuhd u ve awg khuhn, Ghig sa ve thed che cawd che haq pheq mar ax che yaog. Yawd ved thed che cawd che awr lehr, yonr che haq tanr lehq yonr che haq peg che yaog. Liq phu khuhn buhq lar che heh, †thed che cawd che chaw awr lehr yonr che haq te lehq co ha gha teq tug yaog lehd koz lar che yaog.
Chaw yad vend bax yad phehq che
18 Ghig sa haq maq yonr lehq ma thed ma cawd che haq te che chaw teq pa haq, muhd nuh maq lo tuhaz che Ghig sa yawd ved nez nag che ted ceng yawd i hehd haq maw vid che yaog. Chaw u ve teq pa awr lehr, i hehd ve ma thed ma cawd che haq te lehq, awg cehg mag cawd che haq tawr chud lar che yaog. 19 Awg lawn ghod ver, Ghig sa ve awg lawn teq pa haq i hehd sir cawd che heh, kha sehax gha sir gha mawg peg che yaog. Ghig sa i hehd haq kha sehax pheq maw vid peg che§ haq te lehq i hehd gha sir gha mawg vehr che yaog. 20 Khawd-ehg kheh le lehd koz ver, Ghig sa phanr lar te lar che awg ceng teq pa haq gha mawg che haq te lehq, Ghig sa awg lawn mehz sir mawg maq gha che teq pa haq gha kawq mawg che yaog. Yawd te lar che teq pa haq te lehq, Ghig sa ve co co taer taer phehq che kand pax haq liz, yawd co co taer taer Ghig sa phehq che haq liz, i hehd duhd sir duhd mawg vehr che yaog. Kheh te cheaq te lehq, maq sir lehz i hehd kawq koz maq gha. 21 Awg lawn ghod ver, chaw u ve teq pa awr lehr, Ghig sa haq sir chehd liz, Ghig sa haq chid ir chid muh kenr che heh ma chid ir ma chid muh. Yawd ved awg bon haq liz ma chid muh. Kheh ma khuhd, i hehd ve duhd khad teq pa awr lehr, cuhx kig teq chaweh mad kawq cawg. I hehd ve ma duhd ngawx vix che ni ma awr lehr awg naz tud phehq vehr che yaog. 22 A sug yawd awg ton haq, Ngag cud yiq cawg che yaog lehd koz liz, i hehd chaw kar var* phehq vehr che yaog. 23 Mad lug maq suh vix che Ghig sa ve awg mig awg phond haq i hehd mad haq yug. Kheh ma khuhd, lug vix suh vix che chaw, ngaz, khi kud laq kuhr uhg lehd cawg che to nud to saz, vig, che teq pa ve sax ho haq i hehd a kor pi che yaog.
24 Kheh te cheaq te lehq, i hehd ve ni ma khuhn chaq chiz che awg suhr awg sar a lor teq pa haq te gad che heh te tug, Ghig sa i hehd haq phehd vid che yaog. Kheh te lehq, i hehd te ghad ve awg ton haq te ghad yaq taw tug ir jad che awg ceng te daq che yaog. 25 Awg lawn ghod ver, Ghig sa ve awg lawn awg cehg mag cawd che teq pa haq i hehd mad haq yug. Kheh te lar, awg cehg mag ma hez che awg ceng haq haq yug che yaog. Te phanr che phad haq i hehd chid bag lar lehq, te phanr lar che teq pa haq a kor pi lehq, u ve teq pa awg pun awg ceg te che yaog. Te phanr che phad haq awr lehr, co co taer taer chid muh cawd che yaog. A meng.
26 Kheh te cheaq te lehq, i hehd yaq taw tug ir jad che awg ceng haq te gad jad che ni ma cawg che heh te tug, Ghig sa i hehd haq phehd vid che yaog. Khawd-ehg kheh te le lehd koz ver, i hehd ve yad mid teq pa awr lehr, te kenr che awg lid haq chid bag lar haz lehq, te maq kenr che† awg lid haq te che yaog. 27 Haw khaz teq pa liz, u ve heh te lehq te che yaog. Yad mid teq pa geh i hehd mad kawq yuhq. Haw khaz chawad haw khaz pehq che juhz che awg khad haq te daq gad jad che yaog. I hehd te ghad he lehq te ghad yaq taw tug ir jad che awg ceng haq te daq lehq, vend bax haq kenr daq che awg phuhd a sug yawd awg ton awg khuhn gha khanr chehd che‡ yaog.
28 Ghig sa haq sir che awr lehr teq chaweh awg bon mad cawg che yaog lehz i hehd sawnr che haq te lehq, maq te kenr maq te cawd che kanx teq pa haq te tug, Ghig sa i hehd haq chaq chiz che duhd khad awg khuhn phehd vid che yaog. 29 I hehd awr lehr, ma thed ma cawd che, haeg che, su ved med nged jeg kor haq sex lae che, su haq nag tug te gad che teq pa, i hehd awg khuhn kha peh vad-ag cawg che yaog. Su haq khawehx che, su haq dawz vehr che, su haq yaq daq che, su haq her ka che, su haq ngawx bawg che teq pa liz kha peh vad-ag cawg che yaog. I hehd awr lehr, su haq khaex che chaw, 30 su haq kaod ded che chaw, Ghig sa haq cand che chaw, caz mig vix che chaw, ni ma ir che muh che chaw, a sug yawd awg ton haq tar ir tar muh che chaw, soq saq tug te che chaw he lehq awr pa awr ye khuhd haq maq na yug che chaw teq pa phehq che yaog. 31 I hehd awr lehr ma duhd sir vix, kar tiq mad yeg vix, su haq mad haq vix lehq su haq maq har kax vix che chaw teq pa phehq che yaog. 32 Che teq pa haq kha te che chaw teq pa awr lehr, suh kenr che yaog lehz Ghig sa koz lar che haq i hehd sir chehd che yaog. Kheh te sir chehd liz, i hehd awg ton te chehd che awg khod-aq liz, u kheh te che chaw teq pa haq i hehd ni ma cawd jad che yaog.
* 1:1 Pawd loq Gal 1:1 haq ngawx. † 1:2 Liq phu Liq phu awg pir haq koz che yaog. Hbk 2:4 ‡ 1:6 chaw ceng u ve Khreq yad teq pa haq koz che yaog. Cy 11:26, 1Pt 2:9-10 § 1:8 mig gig awg kag gha lia Ha lehg che bon khuhd mar gag kig awg kag gha lia lehd koz gad che yaog. * 1:13 awg sir gha lar che Bon khuhd haq gha kad lehq yonr vehr che chaw teq pa haq koz che yaog. † 1:14 jeg cawg chehd che Bon khuhd mar vid tug cawg ser che haq koz che yaog. 1K 9:16 ‡ 1:16 Awg kawd maq Yud daq chaw teq pa Ha lehg che bon khuhd haq Yud daq chaw awg kawd maq gha kad peg che yaog. Cy 3:26, 13:26, 13:46 † 1:17 Hbk 2:4 § 1:19 kha sehax pheq maw vid peg che Cy 14:16-17 haq ngawx. * 1:22 chaw kar var 1K 1:20, 27, 3:18-19 † 1:26 te maq kenr che Yad mid chawd chawad hax chawd te che haq koz che yaog. Khiz 18:22 ‡ 1:27 awg ton awg khuhn gha khanr chehd che Ghu na maq gha che a nar kid che haq koz che yaog. Yrm 10:19, 30:12