19
Muhd nuh maq lo chaw awg mor nux Ghig sa haq chid muh che
1 U ve awg khaz nuhr, muhd nuh maq lo chaw awg mor nux ve awg khuhd buhg jad che heh te lehq awg khuhd buhg tuhaz che haq ngag gha kad che yaog. Awg khuhd u ve awr lehr,
“Ha lehg lud ya.* Thaer khuhq che ted ceng,
awg mig awg phond ted ceng he lehq awg ghad ted ceng
a nig ved Ghig sa geh cawg che yaog.
2 Awg lawn ghod ver, yawd suhx jehg che
teq pa awr lehr, thed jad cawd jad che yaog.
Meh mar lanx nux hax chawd hax paz
te che haq te lehq, mig gig yad teq pa lug vehr che yaog.
Kheh te lehq, Ghig sa yawd haq suhx taz lehq,
Ghig sa ve awg ceg teq pa ve
awg suhr† haq yug sez che awg pun
yawd haq kawq te khuhq vid vehr che yaog,”
lehd koz kug che yaog.
3 I hehd kawq koz che,
“Ha lehg lud ya, med u ve a mir
muhd khuhd awr lehr, co co taer taer taez chehd che yaog,”
lehd koz che yaog. 4 Awg yand u ve haq, chaw mawd chaw kehx‡ ni chi uhg ghad he lehq a saq teq chehd che awg ceng uhd kheh awr lehr, boz cuhx lar lehq, kaw jaw thag huh mi chehd che Ghig sa haq a kor pi lehq, “A meng, Ha lehg lud ya,” lehd koz che yaog.
5 Kheh te lehq, kaw jaw huh awg khuhd tuhaz lehq koz che,
“Ghig sa ve awg ceg phehq che chaw, yawd haq
yawz yan che chaw ir chaw i awg gha lia-og,
a nig ved Ghig sa haq chid muh-og,”
lehd koz che yaog. 6 Kheh te lehq, chaw awg mor nux ve awg khuhd heh te che, ir jad che a kaz ghig bad teq pa ve awg khuhd heh te che he lehq muhd tawr hehnd jad che awg khuhd heh te che ngag gha kawq kad che yaog. Awg khuhd u ve che kheh koz che yaog,
“Ha lehg lud ya. Awg lawn ghod ver, Kand pax ir jad che
a nig ved Jawd mawd Ghig sa uq penr che yaog.
7 A nig hax ceh nux ha lehg ha ka teag veg.
A nig yawd haq chid ir chid muh vid-ag veg.
Awg lawn ghod ver, Yawg nehax laq kuhr cax che§ awg yand gag vehr che yaog.
Yawd haq he tug yad mid awr lehr, yawd awg ton haq ghu lar peg che yaog.
8 Yad mid u ve* awr lehr, awg ghiz pawd che
kehg daq jad che pha phua haq veq deh tug a khawag gha che yaog.
Pha phua u ve awr lehr, Ghig sa ve daq kehg che chaw teq pa
te lar che thed che cawd che kanx teq pa phehq che yaog,”
lehz awg khuhd u ve kug che yaog.
Yawg nehax ve khehx cad che pawehd awg lawn
9 Kheh te lehq muhd nuh maq cuh yad ngag haq koz ax che, “Che ve haq buhq lar-oq. Yawg nehax ve khehx cad kig lo kae tug kug lar che chaw teq pa awr lehr, awg bon ir che yaog,” lehd koz che yaog. Kheh te lehq, yawd kawq koz che, “Tawd khuhd che teq pa awr lehr, awg cehg mag Ghig sa ve tawd khuhd phehq che yaog,” lehz ngag haq yawd koz ax che yaog.
10 Awg yand u ve haq, yawd haq a kor pi tug, yawd ved khi kud awg pad huh ngag boz cuhx vehr che yaog. Kheh ma khuhd, yawd ngag haq koz ax che, “Che kheh taq te. Ngag awr lehr, Yer suq sax khiz khanr che haq kha sehax yug cid chehd che nawg he lehq nawg ved a vix a nax teq pa geh teq geha awg ceg phehq che yaog. Ghig sa haq a kor pi-oq. Awg lawn ghod ver, Yer suq sax khiz khanr che ted ceng awr lehr, Ghig sa ve cuh kar var teq pa haq duhd pawnr vid che Ghig sa ve Awg ha phu yaog,” lehd koz ax che yaog.
Phux-u ghad te che id muhd teq kheh haq cind sehr phad awg lawn
11 Awg yand u ve haq ngag ngawx lehq muhd nuh maq phaw lar che haq ngag gha mawg lehq, ngawx lor, phux-u ghad te che id muhd† teq kheh cawg che yaog. Cind sehr phad awr lehr, Kar tiq yeg lehq Awg cehg mag cawd che awg sehr phad phehq che yaog. Thed che cawd che awg khuhn yawd suhx jehg lehq maq bawz che yaog. 12 Yawd ved mehz sir awr lehr, a mir ha heh te lehq, yawd ved a kor haq si ux cuhr kha peh khuhz lar che yaog. Yawd haq awg meh ted mag buhq lar che yaog. Awg meh u ve haq yawd awg ton ma hez ver, chaw te ghad-eg liz maq sir. 13 Awg suhr awg khuhn lo tiz ke peg‡ che a poq yehg maq haq yawd veq deh lar che yaog. Yawd ved awg meh awr lehr, Ghig sa ve Tawd khuhd lehd koz che yaog. 14 Muhd nuh maq ve maq mor maq cud teq pa awr lehr, phux-u ghad te che id muhd haq cind lehq yawd awg khaz nuhr veh che yaog. I hehd awr lehr, phux-u ghad te che he lehq daq kehg che pha phua haq veq deh lar che yaog. 15 Muhd mig teq pa haq chuh tug, yawd ved mawq kaw awg khuhn lo cuhz che a teh§ tuhaz che yaog. Yawd awr lehr, son jud fir tag haq yehd lehq i hehd haq uq penr tug yaog. Kand pax ir jad che Ghig sa ve nez nag jad che a pehx med ghig nex kig haq yawd naz tug yaog. 16 Yawd ved a poq yehg maq he lehq yawd ved puhg dig haq awg meh che kheh koz buhq lar che, “khux hawx khand teq pa awg khod-aq Khux hawx khand he lehq jawd mawd teq pa awg khod-aq Jawd mawd,” lehd koz buhq lar che yaog.
17 Awg yand u ve haq, muhd nuh maq cuh yad te ghad muhd ni awg khuhn lo hox chehd che haq ngag gha mawg che yaog. Muhd nuh maq awg kaw jen huh pog tod che ngaz awg gha lia haq yawd awg khuhd hehnd chawa kug lehq* koz vid che, “Lar-oq, Ghig sa ve thi cad thi dawg che pawehd nux awg khuhn phoz laoq. 18 Khux hawx khand teq pa ve awg sar, maq awg hox nux teq pa ve awg sar, awg ghad ir che chaw teq pa ve awg sar, id muhd he lehq cind sehr phad teq pa ve awg sar, vig lar che awg ceg teq pa ve awg sar, pong vehr che chaw teq pa ve awg sar, ir che i che chaw awg gha lia ve awg sar haq cad laoq,” lehd koz che yaog. 19 Awg yand u ve haq, haeg che to nud to saz lehd ma koz, mig gig ve khux hawx khand teq pa he lehq i hehd ve maq mor teq pa lehd ma koz, id muhd cind che te ghad he lehq yawd ved maq mor haq bawz daq tug, i hehd phawng daq chehd che haq ngag gha mawg che yaog. 20 Kheh te lehq, haeg che to nud to saz haq pheh yug lehq, ma hez hez che cuh kar var haq liz yawd geh teq geha pheh yug che yaog. Ma hez hez che cuh kar var u ve awr lehr, haeg che to nud to saz mehz khuhd suhr awg hez teq pa te mar che haq te lehq, haeg che to nud to saz ve cunr haq khanr yug lehq yawd ved awg hoq awg han ve sax ho haq a kor pi che chaw teq pa haq her ka yug beg yug var te ghad phehq che yaog. A mir toq chehd che kang ghig po† awg khuhn ix mag haq awg teq teq chid bag ke vehr che yaog. 21 Id muhd cind sehr phad ve mawq kaw awg khuhn tuhaz che a teh awr lehr, cawg lar ser che chaw teq pa haq saw chuh vehr che yaog. Ngaz awg gha lia awr lehr, i hehd ve awg sar haq kha buhz cad che yaog.
* 19:1 Ha lehg lud ya Ha lehg lud ya awr lehr, Her brehd khuhd yaog. “Ghig sa haq chid muh-og,” lehd koz che yaog. Chid 135:11 † 19:2 awg ceg teq pa ve awg suhr Ghig sa ve cuh kar var teq pa ve awg suhr haq koz che yaog. 18:24 ‡ 19:4 chaw mawd chaw kehx 4:4-6 haq ngawx. § 19:7 Yawg nehax laq kuhr cax che Yer suq he lehq yawd haq yonr che chaw teq geh chehd che haq koz che yaog. Isy 54:5-7, Hs 2:19, Ef 5:32 * 19:8 Yad mid u ve Khreq yad teq pa haq koz che yaog. 21:2, 22:17 † 19:11 phux-u ghad te che id muhd Yer suq ghad sehr phad phehq che haq mar lar che yaog. ‡ 19:13 Awg suhr awg khuhn lo tiz ke peg Yer suq khanr suh thad awg suhr sez che haq koz che yaog. Rm 3:24 § 19:15 cuhz che a teh Yawd ved tawd khuhd kand pax cawg che haq koz gad che yaog. 1:16 * 19:17 ngaz awg gha lia haq … kug lehq Ghig sa ve cand par teq pa ve awg sar cad vid tug kug che. Ysk 39:17-20 † 19:20 kang ghig po Muhd naz hoq haq koz che yaog. Mt 18:9