2 Thed sa lawd niq liq
Awg meh he lehq phehq peg che awg lawn
Ni pawz te pawz ha lehg che bon khuhd ca mar tod che awg yand khuhn, Pawd loq yawd Thed sa lawd niq med khuhn Khreq yad awg mor teh che yaog. Yud daq chaw yawd ha lehg che bon khuhd mar che kanx haq tawr chuhd vid che haq te lehq, yawd u huh seh sinx kheh tawa lehax gha mar lar haz che yaog. Yud daq chaw teq pa tawr jad cheaq te lehq, yawd med u ve khuhn har naq gha phaw tuhz veh che yaog. Kheh te cheaq te lehq, ni ma pa lehq Yer suq Khreq haq haq yug lehq, yonr suhx suhax te chehd ser che chaw teq pa haq kheha gha chid bag vid lar haz che yaog. Su du deh chehd che awg yand u ve awg khuhn, awg bag phawd awr ve chaw teq pa ga vid che haq liz, i hehd a cehax lehax gha haq yug che yaog. Che haq te lehq Pawd loq yawd Liq che te koz buhq lehq i hehd yonr che chaw teq pa haq awg ghad pid che yaog.
Buhq var he lehq buhq che awg ni awg yand
Liq che ve te koz vawr, 1 Thed sa lawd niq haq sur daq cheaq te lehq, awg kawd maq ve te koz buhq peg khaz nuhr A. D. 51 la, ma hez ver 52 khuhq kheh thad huh buhq lar che gha hawg lehd sawnr lar che yaog.
Buhq var he lehq buhq che awg yand
Liq che ve te koz liz, 1 Thed sa lawd niq liq heh te lehq, awg leh med teq coaq khuhn phehq tug awg lawn teq pa haq kha sehax buhq lar che yaog. Liq che khuhn ka nad nehax awg gha lia 47 poq cawg che khuhn, ka nad nehax 18 poq awr lehr, awg leh med teq coaq khuhn phehq tug awg lawn haq buhq lar che yaog. Chaw ted pehg pehar Pawd loq koz che haq na yaq che khuhn Jawd mawd Yer suq Khreq har naq vaed che khuhn kawq yaq tug yaog lehq kha sehax yonr jad lehq teq chaweh kanx liz maq te lehq, kheha lehax law chehd che yaog. Kheh te lehq Pawd loq awr lehr, liq che te koz haq buhq lehq chaw che teq pa kha sehax na gha tug pid fe che yaog.
Awg lawn nux
1. Awg kawd ve tawd, Ghig sa ve bon haq chid muh lehq bon lawg che (1:1-12)
2. Jawd mawd Yer suq Khreq ni pawz te pawz kawq yaq che awg lawn he lehq Khreq yad teq pa ve a saq teq khad awg lawn (2:1-17)
3. Bon lawg tug lawg khawx che he lehq Chaw bawg teq pa haq sa tiq pid che (3:1-15)
4. Awg leh med ve tawd he lehq awg bon naq vid che tawd (3:16-18)
1
Awg chawd teq pa haq duhd nuhd che tawd
1 Pawd loq,* Sir lar nuz† he lehq Tiq mod ser, a nig ved Awr pa Ghig sa he lehq Jawd mawd Yer suq Khreq awg khuhn chehd che Thed sar lawd niq Khreq yad awg mor haq liq che te koz buhq ax che yaog. 2 Awr pa Ghig sa he lehq Jawd mawd Yer suq Khreq ve awg bon awg sinx‡ he lehq duhd sa gad sa che nig hehd geh cawg vid-oq.
Yer suq kawq yaq ver, vend bax yad teq pa haq suhx jehg tug awg lawn
3 A vix a nax§ teq paog, nig hehd awg pun ngag hehd khar thad liz Ghig sa haq chid muh cawd cehg mag che yaog. Awg lawn ghod ver, nig hehd yonr che ted ceng ir lag mad la chehd lehq nig hehd awg gha lia te ghad lehq te ghad haq haq daq che ted ceng mad-ag chehd che haq te lehq, a nig che kheh te chid muh kenr che yaog. 4 Kheh te lehq, du deh che* he lehq tuq che khanr che awg gha lia haq nig hehd gha khanr che awg khuhn, nig hehd ni ma yeg lehq yonr chehd cheaq te lehq, Ghig sa ve Khreq yad awg mor teq pa mehz khuhd suhr huh ngag hehd nig hehd haq chid muh che yaog.
5 Awg ceng u ve awg gha lia awr lehr, Ghig sa thed-e ghad suhx jehg che awg hez te mawa lar che yaog. Kheh te cheaq te lehq, Ghig sa ve muhd mig awg pun nig hehd gha tuq gha khanr chehd lehq, muhd mig u ve haq kenr daq che yaog lehz yawd sawnr che yaog. 6-7 Awg lawn ghod ver Jawd mawd Yer suq awr lehr, yawd ved kand pax kha peh cawg che muhd nuh maq cuh yad teq pa geh teq geha a mir awg ghiz† pawd jad che awg khuhn muhd nuh maq lo tuhaz che te yand, a meha nig hehd haq du deh chehd che chaw teq pa haq yawd u kheh kawq te du deh vid tug lehd ma koz, du deh che haq gha khanr che nig hehd teq pa awr lehr, ngag hehd geh teq geha ghad jehd vid tug lehd ma koz, thed che cawd che yaog lehz Ghig sa duhd lar che yaog. 8 Awg yand u ve khuhn, Ghig sa haq maq sir che chaw teq pa he lehq a nig ved Jawd mawd Yer suq ve ha lehg che bon khuhd haq maq na yug che chaw teq pa haq yawd hehnd chawa kawq te khuhq vid tug yaog. 9 Yer suq kawq yaq che teq ni thad, chaw u ve teq pa awr lehr Jawd mawd Yer suq he lehq yawd ved awg mig awg phond kha peh cawg che kand pax haq gha phaz daq lehq, co co taer taer lug che sez che cir yanr che‡ haq gha khanr tug yaog. 10 U ve teq ni§ awg khuhn, Yer suq lag lehq yawd ved Khreq yad teq pa haq te lehq awg mig awg phond gha lehq, yonr che chaw awg gha lia yawd haq and lehq chid muh tug yaog. Ngag hehd sax khiz khanr che haq nig hehd yonr che haq te lehq, nig hehd liz u ve teq mor awg khuhn chehd chehd che yaog. 11 Nig hehd awg pun ngag hehd khar thad liz che kheh bon lawg chehd che yaog. A nig ved Ghig sa kug yug lar che haq nig hehd kenr che chaw phehq vehr tug lehd ma koz, daq che awg ceng gha lia haq te gad che he lehq yonr che awg khuhn* kha te che kanx awg gha lia yawd ved kand pax haq te lehq nig hehd te peg gha tug lehd ma koz, Ghig sa nig hehd haq u kheh te vid tug awg pun ngag hehd bon lawg chehd che yaog. 12 Kheh te ver, a nig ved Ghig sa he lehq Jawd mawd Yer suq Khreq ve awg bon ir jad mad jad che haq te lehq, nig hehd awg khuhn a nig ved Jawd mawd Yer suq ve awg meh awg mig awg phond gha tug yaog. Kheh te lehq yawd haq te lehq, nig hehd liz awg mig awg phond gha tug yaog.
* 1:1 Pawd loq 1The 1:1 haq ngawx. † 1:1 Sir lar nuz Ser laq haq koz lar che yaog. Cy 17 ‡ 1:2 awg bon awg sinx Yh 4:2, 14:7, 20:19, Gal 1:3, Ef 1:2 § 1:3 A vix a nax Yer suq haq yonr che chaw awg gha lia Khreq khuhn a vix a nax phehq che yaog. 1Th 1:4 * 1:4 du deh che 1Th 1:6, 2:14, 3:3 haq ngawx. † 1:6-7 a mir awg ghiz Ghig sa tuhaz vid che haq koz che yaog. Tuhz 3:2, 19:16-19 ‡ 1:9 lug che sez che cir yanr che Muhd naz hoq khuhn gha gehe che haq koz che yaog. Rm 2:7 § 1:10 U ve teq ni Yer suq suhx jehg che awg ni haq koz che yaog. 1Th 5:2 * 1:11 yonr che awg khuhn Yonr che awg khuhn te lar che kanx haq lehax Ghig sa ni khaz suh che yaog. He 11:6